SELETUSKIRI

1.ETTEPANEKU TAUST

•Ettepaneku põhjused ja eesmärgid

Suurbritannia ja Põhja-Iiri Ühendkuningriik (edaspidi „Ühendkuningriik“) esitas 29. märtsil 2017 Euroopa Liidu lepingu artikli 50 kohase teate oma kavatsuse kohta liidust välja astuda. See tähendab, et kui väljaastumislepingut ei ratifitseerita, lõpetatakse liidu esmaste ja teiseste õigusaktide kohaldamine Ühendkuningriigi suhtes alates 30. märtsist 2019 (edaspidi „väljaastumise kuupäev“). Ühendkuningriigist saab siis kolmas riik.

Euroopa Ülemkogu (artikkel 50) kordas 13. detsembril 2018 oma üleskutset intensiivistada tööd kõigil tasanditel selleks, et tagada valmisolek Ühendkuningriigi väljaastumise tagajärgedeks, võttes arvesse kõiki võimalikke tulemusi. Käesolev õigusakt kuulub meetmepaketti, mille komisjon võtab vastu vastusena sellele üleskutsele.

Programm „Erasmus+“ on ELi juhtalgatus, tõenäoliselt üks kõige edukamaid Euroopa Liidu programmidest. Selle rohkem kui 30 aasta eest alustatud programmi alusel on üle üheksa miljoni noore eurooplase saanud kogeda õpirännet välismaal. See on loonud terve põlvkonna inimesi, kelle enesemääratlus on seotud Euroopaga. Selles uues põlvkonnas on avatud, enesekindlad ja teadlikud inimesed, kes jagavad Euroopa ühiseid väärtusi ning panustavad teadmiste suurendamisse ning Euroopa majanduse ja ühiskonna vastupanuvõimesse.

Programmist „Erasmus+“ toetatakse meetmeid haridus-, koolitus-, noorte- ja spordivaldkonnas. Programm aitab Euroopa riikidel ühtlasi ajakohastada ja parandada oma haridus- ja koolitussüsteeme ning noorsoo- ja spordipoliitikat ning tugevdada nende süsteemide ja poliitikavaldkondade rolli majanduskasvu, tööhõive, konkurentsivõime, innovatsiooni ja sotsiaalse sidususe soodustajana. Programmi raames saab ligi 800 000 inimest aastas võimaluse õppida või saada koolitust välismaal. Õpirändetegevus võib kesta kuni 12 kuud.

Programm on peamine vahend, et luua aastaks 2025 Euroopa haridusruum, kus noored saavad parima hariduse ja koolituse, kus õppimist, ülikooliõpinguid ja teadustööd ei takista piirid ning kus teises liikmesriigis õppimine või töötamine on muutunud normiks. Euroopa haridusruumis on inimeste identiteedi oluline osa olla eurooplane, kes tajub Euroopa kultuuripärandit ja selle mitmekesisust.

Suurbritannia ja Põhja-Iiri Ühendkuningriigi Euroopa Liidust väljaastumise ajal on Ühendkuningriigis peaaegu 14 000 EL-27 õppijat (õpilased ja praktikandid kõrghariduses ning kutsehariduses ja -õppes, noored õppijad, haridustöötajad) ja ELi 27 liikmesriigis ligikaudu 7 000 Ühendkuningriigi õppijat.

Kui väljaastumislepingut ei ratifitseerita, tähendab see, et EL-27 ja Ühendkuningriigi praegused programmis „Erasmus+“ osalejad peaksid oma õpirändetegevuse pooleli jätma. Paljud üliõpilased kaotaksid ainepunkte või peaksid oma akadeemilist semestrit või aastat kordama. Sellel oleks väga kahjulik mõju nii üliõpilastele kui ka neid saatnud ja vastuvõtnud institutsioonidele.

Käesoleva ettepaneku eesmärk on kehtestada erakorralised meetmed, et vältida programmi „Erasmus+“ Ühendkuningriigiga seotud õpirändetegevuste katkemist Ühendkuningriigi Euroopa Liidust väljaastumise ajal. Kõnealuseid erakorralisi meetmeid rakendatakse programmi „Erasmus+“ selliste käimasolevate õpirändetegevuste suhtes, mis on alanud enne kuupäeva, mil lõpeb aluslepingute kohaldamine Ühendkuningriigi suhtes ja Ühendkuningriigis.

•Kooskõla poliitikavaldkonnas praegu kehtivate õigusnormidega

Käesoleva ettepaneku eesmärk on jätkata olemasolevaid programme.

•Kooskõla muude liidu tegevuspõhimõtetega

Käesolev ettepanek on täielikult kooskõlas nõukogu volitustega pidada Ühendkuningriigiga läbirääkimisi liidust väljaastumise üle.

2.ÕIGUSLIK ALUS, SUBSIDIAARSUS JA PROPORTSIONAALSUS

•Õiguslik alus